11 Tiragalo 3: Mo bodireding jwa rona, re kopana le mongwe yo o dumelang gore batho botlhe ba ba siameng ba ya legodimong. Go dumela jalo go ka ama tsela e mong wa ntlo a tlhalosang Baebele ka yone. Ka sekai, a re re re sekaseka Tshenolo 21:4 le ene. (E bale.) Motho yoo a ka nna a akanya gore masego a go buiwang ka one mo temaneng eo ke a botshelo jwa kwa legodimong. Re ka mmeela mabaka jang? Go na le gore re dirise ditemana tse dingwe tse di neelang bosupi, re ka nna ra tlhoma mogopolo mo ntlheng e e rileng mo go yone temana eo. Ya re “ga go ketla go tlhola go le loso.” (Baebele e e Boitshepo) Re ka botsa motho yoo gore a o dumela gore e le gore sengwe se se ka sa tlhola se le gone, se tshwanetse sa bo se ne se le teng pele. Gongwe o tla re ee. Go tswa foo re ka mo tlhalosetsa gore ga go ise go ke go nne le loso kwa legodimong; batho ba swa fela mono mo lefatsheng. Ka jalo, Tshenolo 21:4, e tshwanetse ya bo e bua ka masego a a tla nnang teng mo isagweng mono mo lefatsheng.—Pes. 37:29.